A 15. Kolozsvári Magyar Napokra az Erdélyi Magyar Írók Ligája számos programponttal készült
R. T., híradás, Helikon, 2024
R. T., news release, Helikon, 2024
15. Kolozsvári Magyar Napokra az Erdélyi Magyar Írók Ligája számos programponttal készült augusztus 17. és 24. között. Magyarország Kolozsvári Főkonzulátusának rendezvénytermében Borsodi L. László költőt és fr. Urbán Eriket, az erdélyi ferences rendtartomány elöljáróját Boros Lóránd kérdezte új kötetéről, a Ferences térerőről. A Vallásszabadság Házában dr. Boka László, BalázsImre József, H. Szabó Gyula, Vallasek Júlia és Murádin Jenő mutatták be a Transzilvanizmus. Eszmék, korok, változatok című kötetet. A Bulgakov Irodalmi Kávéházban a Szőcs Géza összegyűjtött verseiből álló kötetet Balázs Imre József és Papp Attila Zsolt mutatták be, majd az Eltűnnek a nők az irodalomból? című kerekasztal-beszélgetésen Botházi Mária, Demeter Zsuzsa, Egyed Emese, László Noémi, Sánta Miriám és Vajda Anna Noémi vettek részt. Szentmártoni János költőt új kötetéről Király Zoltán kérdezte, Csender Levente író beszélgetőtársa Márton Evelin volt. Ezt követően az idei Erdélyi Szép szó antológia bemutatóján László Noémi, Mărcuțiu-Rácz Dóra, Sánta Miriám, Szántai János és Varga László Edgár olvastak fel. A helyszíni vers- és prózaírással egybekötött borkóstolón Lövétei Lázár László, Karácsonyi Zsolt, Márton Evelin és Varga László Edgár alkottak, a borokról Kósa András beszélt.